Suur suvi, vaarikate aeg. Nende kõige südasuvisemate marjade aeg. Kõrvetav päike, putukate sumin, lõhnad ja värvid ja küpsetest vaarikatest lookas varred. Ei ole lihtne selge taeva all virvendavas kuumuses üle oksavaalude  turnida, higi mööda selga alla nirisemas, jalad karjumas kummikutest vabastamise järele - aga ikkagi see meeldib mulle, see on suve kvintessents. Nendel käikudel ma ahmin suve endasse nagu röövlitütar Ronja, et sellest talvel toituda.